Morten Bødskov (S), 2014-04-11:
Tak for det, formand.
Socialdemokraterne synes sådan set, det er vigtigt, at vi løbende har en diskussion om Danmarks deltagelse i EU-samarbejdet: På hvilket grundlag skal det finde sted?
Hvad skal EU bestemme?
Hvad skal vi selv bestemme?
Skal vi have indflydelse på det hele, eller skal vi fortsat stå uden for afgørende områder i vores EU-samarbejde?
Det er helt grundlæggende, at EU jo kun har de beføjelser, som vi som medlemslande beslutter at EU skal have.
De er, som det også er sagt tidligere, fastsat i den såkaldte Lissabontraktat, som vi jo fra dansk side også har tilsluttet os.
Og det er også helt grundlæggende for EU-samarbejdet, at beføjelser, som EU ikke har fået tildelt af medlemsstaterne, ligger hos medlemsstaterne.
Det princip blev jo fastslået forud for aftalen om Lissabontraktaten, hvor – hvilket nogle måske husker – rigtig mange politikere fra hele Europa brugte virkelig mange kræfter på netop de her spørgsmål om, hvor grænserne for EU-samarbejdet går, og hvordan medlemslandene i øvrigt involveres i EU's beslutninger.
Grænserne for EU-samarbejdet er dermed fastlagt, og hver dag foregår der jo her i Folketinget og i øvrigt i Folketingets Europaudvalg altså en livlig debat om, hvilke forslag der skal til for at fylde rammerne ud for vores deltagelse i EU-samarbejdet.
Ud over de rammer, som er nævnt i den traktat, som danner grundlag for samarbejdet for øjeblikket, og dermed også rammerne for EU's beføjelser, ja, så bygger vores samarbejde jo, som det også er omtalt i forbindelse med beslutningsforslaget, på spørgsmålet om nærheds- og proportionalitetsprincippet, altså populært sagt på: Hvornår har EU noget at sige, og hvornår har EU ikke noget at sige?
Vi er i Socialdemokratiet stærke tilhængere af EU-samarbejdet.
Der er nogen, der med rette har sagt, at hvis EU ikke fandtes, skulle vi skynde os at opfinde det, og det er Socialdemokraterne fuldstændig enige i.
Vi skal ikke alle sammen være ens, EU's medlemsstater er forskellige, og det skal vi selvfølgelig også blive ved med at være.
Så når vi står med et problem, skal vi selvfølgelig nøje overveje, om løsningen skal findes ved, at beslutningen skal træffes i vores EU-samarbejde eller alene skal træffes her, hvor vi er i dag, altså i Folketinget.
Og hvis man i øvrigt en dag som i dag sidder og keder sig lidt, kan man jo gå ind på Folketingets hjemmeside og via Folketingets tv-kanal se Folketingets Europaudvalg diskutere de her spørgsmål for åbent tæppe – hvor bølgerne også en gang imellem kan gå højt – og hvor der jo forslag for forslag bliver taget stilling til: Hvor går grænserne for EU-samarbejdet?
Socialdemokraterne kan ikke støtte beslutningsforslaget.
Vi mener ikke, at der er grundlag for at iværksætte nye, store undersøgelser af noget, som jeg håber jeg har givet udtryk for at der efter vores opfattelse allerede er brugt rigtig meget tid på, og som jo altså også udfolder sig hver eneste dag i det politiske arbejde.
Det er grundlæggende for Socialdemokratiet, at Danmark skal være så tæt på kernen i EU-samarbejdet som overhovedet muligt.
Som et lille land sikrer vores deltagelse i EU-samarbejdet os langt større indflydelse på verden omkring os og ikke mindst udviklingen af den, end hvis vi valgte at forlade EU-samarbejdet.
Og man kan håbe, at den folkeafstemning, som vi er på vej mod, og ikke mindst europaparlamentsvalget vil bidrage til det.
For det er som sagt en vigtig debat, og den skal tages løbende.